**Előterjesztés**

**a Képviselő-testület Szervezeti és Működési Szabályzatáról szóló**

**11/2014.(XI.11.) önkormányzati rendelete módosításáról**

Előadó: Csorba József polgármester

Előterjesztést készítette: dr. Kiss Julianna jegyző

**Tisztelt Képviselő-testület!**

Nick Község Önkormányzatának Képviselő-testülete a 11/2014. (XI. 11.) önkormányzati rendeletével elfogadta a Képviselő-testület Szervezeti és Működési Szabályzatáról szóló önkormányzati rendeletet.

Az alábbiak alapján a rendelet módosítására teszünk javaslatot:

A Képviselő-testület a munkaterv szerint végzi munkáját, illetve rendkívüli ülés keretében dönt, az előre nem tervezhető sürgős esetekben. A testület összehívását és ülésének rendjét az SZMSZ szabályozza, mely azonban szintén garanciális okokból határidőkhöz kötött. Sok esetben a pályázati feltételek a rövid határidők miatt nem teszik lehetővé a Képviselő-testület összehívását az SZMSZ-ben rögzített szabályokra figyelemmel és a határidő elmulasztása önkormányzati érdekeket sérthet, továbbá meghiúsíthatja a pályázattal érintett célok megvalósulását. Operatív ügyekben az SZMSZ általános felhatalmazást ad a Polgármester részére, mely jelen esetben a közbeszerzési értéket el nem érő beszerzések esetében gyorsítja a szerződéskötés folyamatát, természetesen az utólagos beszámolás kötelezettsége mellett. A javaslat ugyanakkor jelentősen növeli a Polgármester felelősségét a kötelezettségvállalás folyamatában. A Polgármester megalapozott döntését a kellő körültekintés érdekében segíti az alpolgármester, a beszerzés szerint illetékes hivatali ügyintéző és a jegyző.

A fentieknek megfelelően javaslatot teszünk arra, hogy a közbeszerzési értéket el nem érő beszerzések esetében – mely a hatályos szabályok alapján jelenleg árubeszerzés és szolgáltatás megrendelés esetén nettó 15 millió Ft, építési beruházás esetén 25 millió Ft – a beszerzési szabályzatban rögzített külön felelősségi és eljárásrendben, a Polgármester döntési és szerződéskötési kompetenciáját az érték tekintetében a Képviselő-testület emelje fel nettó 500 ezer Ft-ról nettó 1 millió Ft-ra.

Kérem a Képviselő-testületet a rendelet tervezet megtárgyalására és elfogadására.

Répcelak, 2017. szeptember 27.

Csorba József sk.

polgármester

**ELŐZETES HATÁSVIZSGÁLAT**

A jogalkotásról szóló 2010. évi CXXX. tv. 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

A fentiek alapján a rendelet módosításának várható következményeiről – az előzetes hatásvizsgálat tükrében – az alábbi tájékoztatást adom:

1. Jogszabály megalkotásának szükségessége

A rendelet elmaradásának következménye törvényességi észrevétel lehet.

2. A szabályozás várható következményei:

a) társadalmi, gazdasági, költségvetési hatásai: a tervezetnek társadalmi hatása nincs

b) környezeti és egészségi következményei: nincs

c) adminisztratív terheket befolyásoló hatások: jelentős, gyorsítja az operatív ügyintézést. A rendelet-módosítást a Kormányhivatal felé jelezni kell.

3. Jogszabály alkalmazásához szükséges személyi, szervezeti, tárgyi és pénzügyi feltételek:

Személyi feltételek: többletet nem igényel

Szervezeti feltételek: változtatást nem igényel

Tárgyi feltételek: változtatást nem igényel

Pénzügyi feltételek: nincs

**Nick Község Önkormányzata Képviselő-testületének**

**…./2017. (…..) önkormányzati rendelete**

**a Képviselő-testület Szervezeti és Működési Szabályzatáról szóló**

**11/2014.(XI.11.) önkormányzati rendelete módosításáról**

(Tervezet)

Nick Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotó hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

**1.§**

A Képviselő-testület Szervezeti és Működési Szabályzatáról szóló 11/2014.(XI.11.) önkormányzati rendelet (a továbbiakban: R.) 9.§ (2) bekezdése helyébe a következő rendelkezés lép:

„Az önkormányzat beszerzései vonatkozásában a közbeszerzési értékhatár alatt beszerzésenként nettó 1.000.000,-Ft összeghatárig a polgármester dönt és tesz jognyilatkozatot. A döntéshozatalhoz kikéri az alpolgármester és a beszerzés tárgya szerint illetékes csoportvezető, továbbá a jegyző véleményét.”

**2. §.**

Ez a rendelet a kihirdetést követő napon lép hatályba, és a hatályba lépését követő napon hatályát veszti.

Nick, 2017. október 3.

Csorba József sk. dr. Kiss Julianna sk.

polgármester jegyző